INDICTIO CAPITULI GENERALISad diem 14 maii 1618. A) Nos, frater Nicolaus Boucherat, abbas Cistercii, s. th. d., christianissimi regis in supremo Burgundiae senatu consiliarius, totius Cisterciensis Ordinis caput ac superior generalis, Capitulique generalis eiusdem plenaria fungentes auctoritate, omnibus et singulis RRdis ac nobis in Christo charissimis Ordinis nostri Cisterciensis Vicariis generalibus, Praesidentibus, Refformatoribus [Reformatoribus], Abbatibus et Praelatis, necnon et quibuslibet syndicis et procuratoribus provincialibus, ubilibet per universum orbem christianum constitutis, ad quos praesentes litterae seu earum transsumpta pervenerint, salutem in Domino et nostris firmiter obedire mandatis. Pastoralis officii nostri ratio exigit, ut ad ea nostrae sollicitudinis studium iugiter impendamus, per quae status personarum iurisdictioni nostrae commissarum, non solum ubique floreat, sed etiam auctore Domino felicioribus in dies proficiat incrementis. Quare cum generale Capitulum nostrum ad effectum eiusmodi remedium accommodatissimum ac efficacissimum, quod de quadriennio in quadriennium celebrandum communis patrum nostri Ordinis in eo congregatorum assensus dudum sanciverat, ob varios ac praesentissimos tam in hoc Galliae regno, quam vicinis provinciis bellorum ac seditionum tumultus coacti fuerimus retardare, nunc autem optata pace ac Domino Deo concessa pro nostri muneris ratione illud ipsum Capitulum generale ad diem 14 mensis maii anni proxime sequentis 1618, incipiendum, prosequendum et, adiutrice Dei gratia, ad Ipsius gloriam et laudem veramque ac sanctam refformationem [reformationem], absolvendum, perficiendumque nostra paterna et totius Ordinis, qua plenaria fungimur auctoritate, indicimus, annuntiamus, convocamus, statuimus atque decernimus. Vos omnes et singulos in Christo benigne requirentes, hortantes, admonentes, et quantum in nobis est, vobis in virtute sanctae obedientiae, et sub poenis adversus non accedentes ferri solitis districte mandantes, quatinus legitimo impedimento cessante, et de quo eidem Capitulo generali fidem facere teneamini, die dominica quae dicitur *Cantate*, et in 13 praedicti mensis maii incidet, ad vesperas in praefato Cistercio cum eo modesto religioso et minime superfluo comitatu, quem praecedentia Capitula nostra generalia praefixerunt, adesse et interesse debeatis, ut sequenti die post decantatam summo mane missam de Sancto Spiritu ipsum Capitulum generale feliciter inchoare et aggredi valeamus, ac ipsius auctoritate quae ad Ordinem ipsum redintegrandum et ad pristinum suae puritatis candorem pietatisque fervorem revocandum, quae ad Dei cultum devotius peragendum et promovendum, quaeque ad disparitatem rituum ac observantiarum aufferendum [auferendum] et licentiam nimiam abusuum reprimendum, quae ad morum refformationem [reformationem], emendationem vitiorum, et ad votorum nostrae professionis Domino Deo exactius reddendorum rationem ineundam pertinent, atque ad iurium, privilegiorum ac immunitatum nostrarum conservationem necessaria sunt, eodem divino Spiritu nostris mentibus et consiliis aspirante, et omnium nostrorum charitate concurrente, in dicto Capitulo tractari decernique quam optime possint. Quae omnia aliave in eo gerenda ut meliori ordine, expeditiori via, et absque confusione ulla proponi ac resolvi queant, nostrae intentionis existit, quod vestrum unusquisque omnium eorum quae huiusmodi proximo generali Capitulo pro bono ac necessitate suae domus aut provinciae proponenda habuerit, notam brevissimis ac non nisi necessariis verbis conceptam ad nos tempestive et intra festum Purificationis B. M. V. proxime venturum, si fieri possit, transmittere teneatur. Praecipientes ut in omnibus monasteriis, tam virorum quam mulierum Ordinis nostri, eadem die 14 maii missa de Spiritu Sancto, ut in suo nomine congregatis gratiam necessariam infundat, cantari conventualiter demandetur, praesentium litterarum transsumptis ac ipsis originalibus fidem adhibendo. Mandamus insuper adm Rdo ac nobis in Christo charissimo confratri domino Ioanni Farinart celebris monasterii nostri Camberonensis abbati, nostro in Belgicis ac Leodiensi provinciis vicario generali, s. th. d., quatinus has nostras indictionis et convocationis litteras RRdis DD. coabbatibus monasteriorum nostrorum praedictis in provinciis consistentium, per se vel suos substitutos notificari et intimari diligenter curet, nec ullus ipsorum ignorantiae causam praetendere iure possit, quin ad praescriptam superius diem in nostro Cistercio compareat. Datum Cistercii sub nostro manuali signo et contrasigilli affixione, necnon secretarii nostri subscriptione die 13 octobris anno Domini 1617. fr. Nicolaus abbas Cisterciensis generalis, cum affixione contrasigilli eiusdem generalis. Et infra : fr. Balduinus Morellus a secretis. * * * B) ORDINATIO CAPITULI GENERALIS anno Domini 1618, die 14 mensis maii et sequentibus apud Cistercium celebrati. *Diffinitores*. Rmus D. N. **Cisterciensis** s. th. d., D. Bledzoviensis, D. de Dunis, D. de Lucella, D. de Septem fontibus, monasteriorum abbates ; R. D. de **Firmitate**, s. th. d., de Villario in Brabantia, de Steulzelsbron, de Villanova, de Castellione, monasteriorum abbates ; R. D. de **Claravalle**, s. th. d., de Laude, de Charmeya, de Loco Dei, de Heisterbach, monasterium abbates ; R. D. de **Morimundo**, s. th. d., D. Salemitanus, de Claroloco, de Clarofonte, D. Grissoviensis, monasteriorum abbates ; loco R. D. de **Pontigniaco** de Aureavalle, s. th. d., de Baudelo, de Longovillari, de Benifazano, de Bithania, monasteriorum abbates. *Confessarii* : Provisor collegii Sancti Bernardi, prior Salemitanus. *Magistri caerimoniarum* : R. D. de Claravalle, prior et supprior Cistercii. *Auditores computationum* : de Castellione, de Charmeya, de Bithania, de Claroloco, monasteriorum abbates. *Contractuum examinatores* : de Valle dulci, de Pietate de Rameru, de Riveto, de Gratia Dei monasteriorum abbates, prior de Persegnia, prior de Herdusio. *Notarii capituli* : de Sancto Georgio Metensi, de Nizella monasteriorum abbates. *Promotores causarum* : fr. Bartholomeus Joly, cisterciensis monachus, procurator in romana Curia, fr. Balduinus Morellus secretarius Rmi D. Cisterciensis. *Receptores excusationum* : de Petris, de Bonomonte, monasteriorum abbates. *Notarii ad pedes* : Edmundus Guillier, fr. Claudius de Condé. *Portarii diffinitorii* : Coadiutor de Freistorff, prior de Pieterpot. * * * *Acta capituli generalis* sacri Ordinis Cisterciensis anno Domini millesimo sexcentesimo decimo octavo celebrati apud Cistercium. ORATIONES 1.  Pro sanctissimo … *etc.* 2.  Praeterea pro serenissimo … *etc.* 3.  Similiter pro Rmo D. Tristando de Bizet … *etc.* 4.  Insuper pro mercatoribus, burgensibus … *etc.* 5.  Pro pace etiam… *etc.* 6.  Postremo pro felicis … *etc.* DIFFINITIO DE ANTIQUO DEBITO 7.  Nos, frater Nicolaus Boucherat, abbas Cistercii, … *etc.* DIFFINITIONES GENERALES 8.  Praesens generale Capitulum cum omni debita submissione et reverentia accepit litteras SS. D. N. in forma *Brevis* expeditas, et per venerabilem fratrem Bartholomeum Joly, in romana Curia nostri Ordinis procuratorem generalem praesentatas, huiusmodi sub tenore : Paulus Papa V, dilecti filii, salutem et apostolicam benedictionem. Cum, sicut accepimus, ad propagandam in vestro Ordine doctrinam, ut in vinea Domini utiliores vos praestare possitis, collegia eiusdem Ordinis augere in animo habeatis. Nos, pro nostra in vos paterna charitate hanc laudabilem intentionem vestram promovere cupientes, vos in Domino hortamur ad decernendum, ut unius collegii philosophiae et theologiae in alma Urbe nostra, quamprimum fieri poterit, erectioni opera detur, id enim et Ordini vestro multis nominibus expediens, et nobis pergratum erit. Datum Romae apud Sanctam Mariam Maiorem, sub annulo Piscatoris die 15 februarii 1618, pontificatus nostri anno 13. *Et erat subscriptum* S[cipio Cobellutius] cardinalis S. Suzannae. *Et a tergo scriptum erat* : Dilectis filiis abbati generali et Diffinitoribus ceterisque vocalibus in Capitulo generali Cisterciensis Ordinis congregatis. Quare idem Capitulum generale gratias agendas Suae Sanctitati duxit, Eidemque supplicandum, ut pro tam pii et salutaris operis promotione et faciliori executione dignetur aliquod ex monasteriis huius Ordinis in partibus Italiae existentibus seminario seu collegio, de quo agitur, unire seu alias applicare, et interim Ordo quantum in se erit Suae Beatitudinis mandato et intentioni satisfacere conabitur. 9.  Lectis in eodem Capitulo generali litteris perillustris et Rmi D. archiepiscopi de Chieti, secretarii Sacrae Congregationis cardinalium super negotiis regularium praepositorum huius tenoris : Molto Reverendo Padre in Christo. Le Santita di Nostro Signore mi ha ordinato di far sapere a vostra Paternita, che provida, che per l’avenire non si dia sotto qual sivoglia pretesto licenza a suoi religiosi di stare fuori di monasterii o sia case conventi o collegii della sua religione. Se per sorte alcune se ne trova di presente senza licenza di questa Santa Sede, sia revocato alli claustri, e che di piu faccia rinovar gli ordini, che arrivando uno di suoi religiosi in luogo dove siano monasterii conventi o collegii della sua religione o congregatione, sia obligato d’andarvi ad rittura e consignarsi [consegnarsi] al superiore di quello. E mi ricommando di cuore. Di casa a 27 di decembre 1617. Et erat subscriptum : Di vostra Paternita affettuosissimo [affectuosissimo] per servirla, Ulpiano archivescovo di Chieti. Et superscriptio erat : Al molto Rdo Padre in Christo Ill. Padre, Padre Procuratore generali de Cistercien [Cisterciensi]. Capitulum generale ordinavit ut quod in his litteris praecipitur ab iis ad quos spectabit diligenter et accurate observetur. 10.  Novum contrasigillum quod Rmus. D. Cistercii pro expeditionibus Capituli generalis confici curavit, praesens Capitulum generale acceptavit, et vetus cassandum ac frangendum ordinavit, prout in omnium praesentia cassatum et confractum fuit. 11.  Praesentatus ordo titulorum, quem Rdus abbas de Laude in compilatione diffinitionum Ordinis sibi per praecedens Capitulum demandata sequi proponit, approbat, ipsumque, ut opus tam perfectum et salutare prosequatur, praesens Capitulum exhortatur. 12.  Sanctissimi Legislatoris nostri Benedicti regulae praeceptis et primorum patrum nostrorum vestigiis, quantum Dei gratia inspirante et urgente potest, inhaerere desiderans, praesens Capitulum generale hoc quidem promptam eorum voluntatem considerans, qui integram regulae observantiae quoad ieiunia et a carnibus abstinentiam subire cupientes, obtenta a Rmo D. P. abbate Cistercii usque ad praesens Capitulum generale licentia, aliquo iam tempore probaverunt, probatamque continuare desiderant ; nec ignorat plurium bona desideria, qui eadem voluntate quoad huius observantiae rigorem feruntur. Inde vero seriae considerationis lance humanae fragilitatis imbecillitatem ponderans, aliasque iustissimas et gravissimas causas, quibus permotus Ordo noster a Sancta Sede Apostolica super esu carnium dispensationem petiit, et pro eadem Sancta Sedes iisdem rationibus inducta concessit, Sixtus videlicet Papa IV, qui eam dispensationem et permissionem esus carnium providentiae et discretioni et conscientiae abbatum pro se et subditis, necnon patrum abbatum seu visitatorum et reformatorum Ordinis quoad moniales et conversos pro diebus ab Ecclesia et Ordine non prohibitis remisit. Cui dispensationi se conformans Capitulum generale 1481 Cistercii celebratum post profundam morosamque deliberationem rationibus hinc inde maturo consilio agitatis, agnovit magnam Ordinis partem ita constitutam ut ingentissimam et inevitabilem in diversis regionibus necessitatem, propter locorum et terrarum sterilitatem, fluviorum ac aquarum raritatem paterentur, et nulla ferme victualia quibusdam in partibus praeter carnes haberi possunt, ita ut impossibile seu multum difficile foret hominem in eis absque esu carnium vivere ; et eamdem Sixti IV dispensationem suscepit et in Ordine suscipi absque ullo conscientiae periculo, laesura seu scrupulo permisit. Attendens insuper praesens Capitulum generale in hoc Ordine nostro conformem observantiam et plurimum apud Deum et homines boni esse odoris et aedificationis non contemnendae, ut sub uno magistro eamdem professi regulam unius moris in una domo et communione unanimi vivemus, et ut fortes infirmis condescendant, et infirmi, in quantum in se est, fortiores ad arctioris observantiae viam sequantur, visa denique et accurrate [accurate] examinata tam dicta bulla dicti Pontificis quam statutis Capituli generalis eoque tam gravi et serio, ut par erat, negotio sub divini Numinis timore anxie et profunde pertractato causis et rationibus utrimque summa diligentia discussis et ventilatis, dictum praesens Capitulum generale utile ac necessarium duxit, omnes ac quascumque Ordinis personas in Domino monere et hortari ut, uno animo, humero uno, votis concordibus ad bonum et reformationem totius Ordinis, unitis viribus et conformibus desideriis conspirent. Ideo omnes dicti Ordinis abbates, abbatissas, priores et priorissas, ceterosque superiores, seu in eo regimen et curam animarum habentes et singulas alias Ordinis eiusdem personas monet et exhortatur in Domino, ut ab idibus septembris usque ad Pascha iugiter continuatim, tam intus quam foris monasteriis a carnibus servent abstinentiam et ieiunia etiam Ordinis tam praedicto tempore quam per totum annum, iuxta praefatas regulae praescriptum observent, exceptis dumtaxat diebus dominicis, festisque sermonum solemnioribus, et ad huius observantiam effectum, quantum in se superioribus auctoritatem potestatemque concedit. Cupit tamen Capitulum generale ut si quibus hactenus fuerat ad tempus abstinentia totalis permissa, toti deinceps Ordini sese conforment, ut frater adiuvans fratrem et fortis debilem sustentans ac trahens, omnes una voluntate et pari gressu ad sanctiorem reformationem perfectioremque observantiam de virtute in virtutem ambulare contendant. Denique ut in provinciis in quibus erunt novitiatus communes instituti, novitii ipsi hanc arctioris vitae normam observent, praecipit et mandat in plenaria Ordinis potestate. 13.  Diffinitiones Capituli generalis 1601, 1605, 1613, de instituendis novitiatibus communibus, et de novitiorum receptione, institutione et qualitatibus, praesens Capitulum generale renovet et confirmat, cupiens providere ut novitii post emissam professionem a bona institutione non deficiant, sed in ipsa maiores continue progressus faciant ; praecipit et mandat Rdis abbatibus, vicariis et commissariis provinciarum regni Franciae et aliarum, in quibus institutus fuerit huiusmodi novitiatus communis, aliud monasterium deputent et constituant, ad quod novi professi transmittantur, ut ibi in disciplinae regularis exacta observantia continuare possint, et si quis illius monasterii professus huiusmodi observantiam subire et amplecti recusaverit, ad aliud monasterium transferatur cum assignatione sufficientis pensionis, nisi commutatione unius religiosi cum altero vel alio aliquo modo provideatur. 14.  Ordinatur ut deinceps missa tam conventualis quam privata ritu et ceremoniis romanis ab omnibus tam abbatibus quam monachis, absque ulla exceptione celebretur, quare psalmus *Iudica me*, etc. *Confiteor*, et cetera alia dicentur prout in ipso romano ritu descripta. Retinebitur tamen in reliquis Missale et Officium Ordinis, excepto quod psalmus *Laetatus* et annexae collectae omittentur. Servetur omnino illa laudabilis consuetudo, ut nullus sacerdotum aut monachorum celebrare aut ad communionem accedere audeat, nisi sacramentali confessione praemissa, et nullus quamdiu copiam confessarii Ordinis habuerit ulli alteri confiteatur. Nullique sacerdotum deinceps tam conventualiter quam privatim cum pileo quadrato celebrari liceat, quod idem diaconis et subdiaconis illis ministrantibus intelligatur. 15.  Committitur Rmo D. Cistercii et quatuor primis correctio *Breviarorium* Ordinis, ad quam commodius faciendam personas Ordinis doctas sibi bene visas poterunt assumere et in eiusmodi correctione advertendum erit, ut si quae sint apocrypha vel Bibliorum usui adversantia tollantur et ex *Breviario* romano sumantur aliae lectiones, retentis responsoriis et antiphonis ad cantica *Benedictus* et *Magnificat* simul cum evangeliis sicuti nunc sunt, excepto quod abbatibus et monachis monasteriorum in urbibus et oppidis consistantibus permittitur, ut ordinem evangeliorum Missalis romani servare possunt, si voluerint. 16.  Statuitur ut quacumque auctoritate etiam vicariali non potest alicuius sancti festum instituere de novo, tam in suo quam in sibi subiectis monasteriis absque generalis Capituli licentia, et si quis vicarius abbas seu monasterii praefectus in contrarium fecerit, ipso facto excommunicationi subiaceat, a qua non nisi a Capitulo generali, et ipso non sedente, a Rmo Cistercii absolvi potest. 17.  Capitulum generale declaravit hebdomadarios missarum B. M. et pro defunctis per celebrationem dictarum missarum non satisfacere missis ordinatis in tricenario S. Lamberti, sed ad celebrandas separatim teneri. 18.  Ad tollendos scrupulos quorumdam circa professionem conversorum et conversarum, statuitur ut deinceps eiusmodi conversi et conversae in sua professione utantur plane formula quam monachi et moniales. 19.  Sumptuosae abbatum sepulturae districtae prohibentur, et Rdo abbati Caesariensi praecipitur, ut monumentum defuncti abbatis Zuetensis quamprimum destrui curet. 20.  Ad tollendos abusus qui non sine magna disciplinae nostrae regularis iactura in refectionibus occurrunt, praesens Capitulum generale districte praecipit, ut in omnibus monasteriis refectio conventualis ordinaria regulariter fiat cum cucullis et lectione continua, sedentibus fratribus ad unam tantum partem mensae, mandatque prioribus sub poena depositionis ab officio suo ne in contrarium fieri permittant. 21.  Capitulum generale securitati et tranquillitati conscientiarum consulens statuit, ut si quae censurae appositae sint contra comedentes carnes in locis publicis, contra intrantes cubiculum alterius absque venia, et contra loquentes de imperfectionibus suorum confratrum, tollantur et auferantur, et loco illarum apponantur poenae corporales ad arbitrium abbatis vel superioris cuiusque monasterii. 22.  Nullus abbatum commendatariorum iurisdictionem in suos monachos et religiosos exercere praesumat, nisi professione secundum S. Concilii Tridentini decretum prius emissa, nec praedicti monachi seu religiosi ipsi obedire teneantur, prout SS. Pontificum privilegiis Ordini nostro concessis cavetur. 23.  Capitulum generale declaravit, morte abbatum non cessare officium priorum, et ideo amoveri non posse per conventum, quod ita observari mandat, praesertim in monasteriis regni Navarrae, sub poena interdicti ab ingressu ecclesiae. 24.  Prohibetur expresse ne de cetero monachorum numerus monasteriorum diminuatur absque causa in Capitulo generali cognoscenda, ita quod circa huiusmodi diminutionem Rmus D. Cistercii et quatuor primi, vicarii generales provinciarum et quivis alii superiores Ordinis nihil disponere possint sub poena nullitatis. 25.  Districte et sub poena privationis vocis activae et passivae et inhabilitatis ad omnes dignitates et officia in perpetuum, ne quis prior aut quivis alius monasterii officiarius amovibilis procurare praesumat in Curia romana et alibi quidquam in praeiudicium suae amovibilitatis et libertatis superiorum, iuxta Concil. Trident. et B. P. N. Benedicti regulae dispositiones, mandando propterea priori Claraemontensi ut intra mensem coram Rdo abbate Claraevallensi se sistat et obtentum in praeiudicium praemissorum indultum Apostolicum in eius manibus consignet, eique omnino renuntiet. 26.  Pervenit ad audientiam Capituli generalis quorumdam commendatariorum bullas clausulas continere in praeiudicium privilegiorum et immunitatum Ordinis, quamvis iuxta constitutionem Apostolivam [Apostolicam] robur non habeant, nisi specialiter fiat derogatio singulorum privilegiorum ad hoc concessorum. Propterea mandat praesens Capitulum generale praesidibus et religiosis monasteriorum, ut in actu adipiscendae possessionis dictorum commendatariorum protestentur aut sese opponant, in quantum privilegiis Ordinis specialiter ad id concessis, officiunt vel detrahunt. 27.  Syndici et procuratores Ordinis diligenter attendant, ne quis abbatum commendatariorum vel oeconomorum seu administratorum monasteriorum quorumcumque sylvas in illorum damnum et praeiudicium effundant formamque et praescriptum *Benedictinae* circa illarum excisionem observare faciant. 28.  Cum, sicut ad audientiam Capituli generalis pervenit, nuper a suprema curia Parlamenti Parisiensis emanavit arrestum quoddam adversus solutionem exemptionis decimarum prioratus seu loci Curiae B. M. Ordinis nostri in Senonensi dioecesi, quod arrestum plurimis aliis eiusdem curiae arrestis in simili materia latis, nedum manifeste contrariatur, sed etiam pro aliis monasteriis in consequentiam trahi et alias Ordinis nostri variis litibus et molestiis involvere posset, praesens Capitulum generale volens huic periculo, quantum in se est, providere, committit Rdo D. abbati de Claravalle, ut dicti arresti revocationem seu retractationem modis convenientibus diligenter et quantocius procuret, et ne sumptibus et expensis ad id necessariis gravetur, per Rmum D. Cistercii omnibus et singulis monasteriis in districtu praedicti Parlamenti Parisiensis sitis de taxa aliqua vicariis et syndicis provinciarum colligendis ad procuratorem collegii Parisiensis fideliter transmittenda imponetur. Qui procurator de receptis praedicto Rmo D. Cistercii et quatuor primis rationem et computum reddere tenebitur, praecipiendo propterea omnibus et singulis prioribus, cellerariis et conventibus monasteriorum praedictorum, ut ad primam syndici requisitionem unusquisque sui monasterii taxam solvere non recuset a Rdis D. commendatariis quorum praecipue interest recuperanda, cum facultate ubi praedictus R. D. abbas impeditus ad praemissa omnia et singula unum vel plures sibi bene visos substituendi. 29.  Audito Promotore super diversis abusibus et scandalis occurrentibus in multis monasteriis et parochiis ex incapacitate et defectu residentiae et perversa conversatione fratrum quorumdam habentium curas parochiarum, praesens Capitulum generale mandat quibusvis monasteriorum superioribus et praesidibus, ut intra mensem a notificatione praesentis decreti moneant ipsos fratres curatos, ut curas et parochias deserant et resignant, quod si facere noluerint, eos a monasterio ad residentiam actualem compellant, nihilque pro victu et vestitu suppeditare permittant, sed alios vel novitios vel professos ipsorum loco recipiant, et ubi cum evidenti animarum damno, vel populi et Ordinis scandalo conversantur, mandat idem Capitulum generale praesidibus et superioribus monasteriorum, ut per se illos revocent et coerceant, vel curent ut ab officialibus dominorum episcoporum provideatur. 30.  Mandatur Procuratori generali in romana Curia, ut omni diligentia prosequatur litem illic pendentem adversus Congregationem monasteriorum regni Castellae. 31.  Renovatur antiqua diffinitio de non mittendis religiosis ad Urbem, nisi ex gravi necessitate et urgente, cum sufficienti viatico ab abbate subministrando. 32.  Praesens Capitulum generale statuit in posterum non esse creandos magistros et doctores Ordinis in sacra theologia, nisi praesente in ipso Capitulo extiterint, et rigoroso examine praevio. 33.  Renovatur expresse antiquum statutum circa simplicitatem vestium monialium, et si quae inobedientes extiterint, per censuras et alia opportuna remedia ad eam compellantur, et deinceps in illarum monasteriis vernacula lingua legantur *Regula* et *Martyrologium*, idemque servetur delectionibus quae fiunt in refectorio et in operatorio. 34.  Capitulum generale revocat omnes et qualescumque licentias patribus confessariis hactenus concessas suscipiendi professiones monialium, et eas ad solos abbates pertinere decernit. 35.  Committitur omnibus et singulis vicariis generalibus provinciarum, ut salaria patrum confessariorum et capellanorum monasteriis monialium deservientium, unusquisque in suo vicariatu, taxent, habita ratione locorum et regionum, et alias decenti eorum hac in parte sustentationi consulant, et ad eam praestandam abbatissas, si necesse fuerit, modis convenientibus compellant. 36.  Capitulum generale decernit, ut in monasteriis monialium Belgicarum et Leodiensis provinciarum patribus confessariis et capellanis abbatissae de salariis provideant iuxta modum sequentem nimirum : ut in monasteriis in quibus sunt viginti moniales, pater confessarius florenos 90 pro annuo salario habeat, et capellanus 72 ; ubi vero monialium numerus fuerit minor, 72 habebit, capellamus vero 54. 37.  Cum ratione regiminis et gubernii monasteriorum monialium Ordo non mediocres sumptus et expensas quotidie sustineat et propter multorum monasteriorum in partibus septentrionalibus amissionem, contributiones et subsidia Ordinis multum diminuta sint, ita ut tractandis negotiis communibus non sufficiant, praesens Capitulum generale decrevit quod de cetero monasteria monialium contributiones solvent iuxta taxam quam singuli vicarii generales provinciarum, habita ratione facultatum, illis imponent. 38.  Cum hisce proximis annis, sicuti non sine ingenti animi displicentia Capitulo generali innotuit, plurima eaque gravissima scandala in nonnullis monialium monasteriis evenerint, idque maxime ob in illis clausurae regularis defectum, Capitulum generale huiusmodi scandala radicitus extirpare, et ne alia in dictis et aliis monasteriis superveniant, quantum in se est, impedire, aliasque de opportuno remedio providere cupiens, tenore praesentis diffinitionis, praecipit et mandat universis vicariis generalibus provinciarum aliisque superioribus et visitatoribus quorumcumque monasteriorum monialium Ordinis nostri Cisterciensis, ubivis constitutorum, sub obtestatione divini iudicii et interminatione maledictionis aeternae, ut in omnibus et singulis huiusmodi sanctimonialium sibi subiectis monasteriis clausuram, iuxta formam decretorum S. Concilii Tridentini quanto citius, et ut minimum intra terminum octo mensium ab hinc computandorum, omni dissimulatione aut conniventia postposita, ordinent et instituant. Ad quam clausuram omnes non tantum abbatissae et moniales, sed etiam ipsae sorores conversae servandam teneantur. Si quis vero vicarius generalis provinciae aut alius superior et visitator alicuius monasterii monialium praemissam clausuram ordinare et instituere intra huiusmodi praefixum tempus, legitimo cessante impedimento, neglexerit, tamdiu a divinis suspensus remaneat, donec praesentem ordinationem exsecutus fuerit. Nulli itaque abbatissarum, priorissarum, monialium et sororum conversarum professarum permissum et licitum sit, de cetero infirmitatis aliave occasione et praetextu a monasterio et extra clausuram exire, nisi de superiorum licentia, et in casibus a iure permissis. Alioquin aliter quam praefertur egredientes vel licentiam egrediendi quomodocumque concedentes, excommunicationis maioris vinculi statim eo ipso subiaceant. Ad tollendos illos praetextus consuetos, quibus nonnullae se ab huiusmodi clausurae observatione eximere moliuntur, Capitulum generale praedictis abbatissis, priorissis aliisque monasteriorum monialium praefectis et illarum quibusvis superioribus praecipit et mandat, ne plures in earum monasteriis recipiant, vel admittant, seu recipi vel admittit permittant, quae ex propriis redditibus monasteriorum vel consuetis eleemosinis commode sustentari possint. Quapropter in unoquoque monasterio numerus monialium et sororum conversarum per vicarium generalem provinciae certus praefigatur, si quae vero supernumerariae recipi petierint, id eis concedi poterit, modo secum afferent media sufficientia pro earum vestitu et alimentis, donec numerariis morientibus, ordine professionis seu conversionis succedant, tunc nihil amplius pro praedictis victu et vestitu soluturae, quarum taxatio sicut et dotis numerariarum quam supernumeriarum [supernumerariarum] ab abbatissis et monasteriorum praefectis non excedendae aut alterandae ad ipsum vicarium generalem provinciae pertineat. Insuper Capitulum generale statuit et ordinat, ut nulla deinceps ad professionem admittatur, nisi expresse facto voto clausurae, alioquin eius professio nulla sit et irrita, quod statutum puellas ad praesens novitias etiam comprehendere intelligatur. Quod si huiusmodi perpetuam clausuram expresse vovere renuerint, ad saeculum remittentur. Forma professionis praedictarum monialium et sororum conversarum haec erit : Ego soror N. promitto stabilitatem meam cum perpetua clausura et conversionem morum meorum, secundum regulam Sancti Benedicti, coram Deo, etc. 39.  Praeterea statuitur et ordinatur ut deinceps abbatissae et praefectae monasteriorum abstineant a laboribus et cultura propriorum praediorum, illaque dent ad firmam locationem saecularibus, tam ad evitandas distractiones quas huiusmodi temporalium administratio monasterii saepius damnosa quam utilis afferre solet, tum ad obviandum scandalis quae plerumque ex egressu sororum conversarum ad agros evenire solent. Quod si commode vel tam cito id fieri non potest ad huiusmodi administrationem et oeconomiam domesticam extra claustra utantur, in quantum fieri poterit, opera et ministerio mulierum saecularium et non amplius sororum conversarum, ne occasione frequentis illarum egressus clausura violetur. 40.  Ingredi autem septa seu clausuram monasteriorum monialium nemini liceat, cuiuscumque generis, conditionis, sexus, vel aetatis fuerit, sine superiorum licentia in scriptis obtenta, quam non concedent nisi in casibus necessariis. Si quae in posterum abbatissa, priorissa, monialis aut soror conversa aliquem intra septa seu clausuram huiusmodi absque dicta licentia admiserit, ipso facto excommunicationis maioris poenam incurrat ; et idem sit de superioribus qui licentiam concesserint, aut etiam eadem septa seu clausuram ingressi fuerint in casibus non necessariis. Unde omnino interdicitur, ne amplius celebretur in altaribus intra clausuram constitutis, et ne vestiones et professiones intra dictam clausuram fiant, tam cum venerabili quam sine venerabili sacramento, in quibus aliae personae quam ipsae moniales interveniant. 41.  Consuetudo quoque illa quam nonnullis monasteriis moniales et puellae sacerdotibus celebrantibus ministrant, tamquam notorius abusus omnino damnatur et abrogatur, atque ut per viros et pueros aut servitores id deinceps fiat praecipitur, et si qui sacerdotes aliter sibi inservire et ministrari permiserint, eo ipso sint a divinis suspensi. 42.  Venerabile quoque sacramentum Eucharistiae, necnon chrisma et oleum infirmorum alibi non asserventur quam in choro sacerdotum, nec moniales clavem habeant ad repositorium, sed solum patres confessarii, et illis absentibus, capellani. 43.  Prohibetur insuper ne abbatissae, priorissae, moniales et sorores conversae amplius comedant cum abbatibus, prioribus, confessariis, capellanis aut hospitibus supervenientibus, cuiuscumque dignitatis et conditionis existerint [existerent]. Qui hospites ne sint oneri monasteriis, instituatur et aedificetur hospitium seu domus aliqua vicina cum cubiculis et stabulis pro dictis hospitibus et eorum equis recipiendis absque expensis et gravamine monasteriorum. 44.  Licitum non sit abbatissis, priorissis, monialibus et sororibus conversis loqui, nisi in locutoriis et locis ad id deputatis, cratibus ferreis debite et sufficienter munitis, et in omnibus monasteriis deputentur aliquae graves et seniores moniales auscultatrices, ut vocant, quae adsint monialibus et sororibus conversis loquentibus cum externis et praedictis hospitibus supervenientibus, quae non permittant quidquam dici aut tractari quod pudicitiae monialium vel tranquillitati et quieti monasteriorum adversetur. 45.  Postremo Capitulum generale in visceribus Domini N. Iesu Christi, et quo potest paternae charitatis affectu exhortatur omnes et singulas abbatissas, priorissas, moniales et sorores conversas, ut supradicta ad earum puritatem et integritatem conservandam apprime necessaria, cum promptitudine religiosa et spirituali gaudio, tamquam Christi sponsae amplectantur et suscipiant, tanto maiorem et spatiosiorem locum in coelo cum Agno habitare, quanto hic in terris pro eius amore angustiorem servaverint. Quod si, quod absit, aliquae earum huiusmodi clausurae restitutioni et introductioni per S. Concilium Tridentinum et Summos Romanos Pontifices ordinatae, animo obdurato et obstinato restiterint, seu quoquomodo reluctatae fuerint, praedicti vicarii generales, superiores et visitatores eas ad huiusmodi clausuram praecise et perpetuo servandam per censuras ecclesiasticas, aliaque opportuna iuris et facti remedia, invocato etiam ad hoc, si opus fuerit, brachii saecularis auxilio, compellant, et si haec remedia non profuerint, eas deferant ad Rmum D. Cistercii seu aliquem Rdum primariorum, de cuius generatione seu filiatione monasterium fuerit, qui eas tamquam rebelles et incorrigibiles eliminet et ab Ordinis unitate rescindat et alias contra eas severitate et animadversione debitis procedat. 46.  Ad compescendum nonnullorum monachorum ambitionem, qui varios et inanes abbatiarum titulos sibi conferri procurant, Capitulum generale expresse, prohibet, ne quovis praetextu illis, qui corporalem et actualem suarum abbatiarum possessionem adipisci non poterunt, benedictio abbatialis a quocumque Ordinis praelato conferri possit. Et quia frater Robertus Bijrtus de Hybernia sub simili benedictionis abbatialis praetextu, per totum Belgium cum maximo Ordinis dedecore et infamia divagatur, mendicando ad valvas ecclesiarum et alia agendo statu abbatiali et monastico indigna. Idem Capitulum generale committit Rdo abbati de Camberone, eiusdem Belgii vicario generali, ut de eius vita, moribus, conversatione informet, et si illum culpabilem repererit, per incarcerationem, vel etiam ex Belgio expulsionem corrigat et puniat, in plenaria Ordinis potestate. 47.  Ab eodem Capitulo generali ordinatur ut deinceps registrentur omnia ea, quae per Capitulum generale pro tempore reiicientur, de quibus, nec Rmus D. Cisterciensis, nec quatuor primi, nec quivis alii superiores quacumque auctoritate in contrarium disponere possint. 48.  Praesens Capitulum generale, ordinat, ut missa conventualis dicatur pro intentione Ecclesiae. Missa vero de Beata pro benefactoribus et religiosis viventibus. Missa pro defunctis quotidiana pro fundatoribus et benefactoribus ac pro religiosis totius Ordinis, et iis qui quotidie moriuntur. 49.  Praesens Capitulum generale ordinavit modum celebrandi octavas SS. P. N. Bernardi. Nota quod commemoratio S. Bernardi antecedit commemorationem Sabbati, vel de Dominica ; si tamen crastinus dies festi S. Bernardi sit dominicalis, missa matutinalis erit de Dominica, maior erit de Assumptione. Si festa SS. Bartholomei et Ludovici die Dominica eveniant, missa erit de octava etiam die sabbati ; cetera notantur in Breviariis quae inutile et inane esset hic afferre ; igitur haec sufficiant. COMMISSIONES 50.  Reverendissimus D. N. comitatum Burgundiae et Belgium visitanda suscepit. 51.  Rdus abbas de Firmitate provinciam Provinciae, Delphinatum, Arverniam, Vivaretz, Foretz et Linguam occitanam. 52.  Rdus abbas de Claravalle Aquitaniam, Vasconiam, Pictaviensem et Bituricensem provincias, cum potestate substituendi. 53.  Rdus abbas de Morimundo Normanniam, superiorem Germaniam, videlicet utramque Austriam, Franconiam, Bohemiam, Lusatiam, Silesiam, Stiriam, Carinthiam, Carniolam, Sueviam, Alsaciam, comitatum Tirolensem, Ferretensem et Helvetios. 54.  Rdus abbas de Claroloco superiorem et inferiorem Bavariam, et alia monasteria in itinere occurrentia. 55.  Rdus abbas de Sancto Georgio Metensi, alias de Pontefrigido, inferiorem Germaniam, Westphaliam et ad Tractum Rheni. VICARII ET SYNDICI PROVINCIARUM 56.  *In Parlamento Parisiensi.* Vicarius : Procurator generalis in eodem Parlamento et universa Gallia, Lotharingia. Syndicus : Rdus abbas Sancti Georgii Metensis, alias de Pontefrigido. 57.  *In districtu Parlamenti Tholosani.* Vicarius : Magister noster Petrus Garrice, exceptis monasteriis Vivariensis et Vellay provinciarum Rdo abbati de Riveto commissis. Syndicus : Mr. n. Bernardus Monsegut. 58.  *In PalamentoParlamento Burdegalensi.* Vicarius : Magister n. Bernardus Monsegut. Syndicus : … 59.  *In provincia Bituricensi, Borbonio et utraque Marchia.* Vicarius : Mr. n. Michael Tartier, Syndicus … 60.  *In comitatu Arveniae, Vellayo, Vivariensi et Forest.* Vicarius : Rdus abbas Septem fontium. Syndicus : Prior de Mansiada. 61.  *In Delphinatu* : Vicarius : Rdus abbas de Leoncella. Syndicus : Prior de Bonavalle. 62.  *In provincia Provinciae.* Vicarius : Prior de Thoroneto. Syndicus : fr. Ludovicus Perpenna prior de Sinaqua. 63.  *In utraque Pictavia.* Vicarius … Syndicus : … 64.  *In Britannia.* Vicarius : Rdus abbas de Villa nova. Syndicus : Prior de Begario. 65.  *In Normannia.* Vicarius : … Syndicus : Prior de Voto. 66.  *In CenomanniaCenomania, Andegavia et Turonia.* Vicarius : … Syndicus … 67.  *In Picardia et dioecesi Noviomensi.* Vicarius : Rdus abbas de Loco Dei. Syndicus : Magister noster Stephanus de Ruptis. 68.  *In Bria et Campania.* Vicarius … Syndicus : Prior de Fusniaco. 69.  *In comitatu Burgundiae.* Vicarius : Rdus abbas Trium regum. Subvicarius : Rdus abbas de Bithania. Syndicus : Rdus abbas de Clarofonte. 70.  *In ducatu Luxemburgico et Virdunensi dioecesi.* Vicarius : Rdus abbas de Aureavalle. Syndicus … 71.  *In ducatu Sabaudiae, Pedemontii, etc.* Vicarius. : Rdus abbas de Stamedio. Syndicus : Rdus abbas de Bonomonte. 72.  *In superiori Germania et Helvetia.* Vicarius : Rdus abbas Salemitanus. 73.  *In Bohemia.* Vicarius… 74.  *In Silesia.* Vicarius : Rdus abbas Lubensis. 75.  *In Austria, Styria, Carinthia et Carniola.* Vicarius : Rdus abbas Runensis ; sed in Austria constituet sibi subvicarium. 76.  *In Bavaria.* Vicarius : Rdus abbas Alderspach. 77.  *In inferiori Germania, WesphaliaWestphalia et ad Tractum Rheni.* Vicarius : Rdus abbas de Bredelaria. 78.  *In regno Navarrae*, Vicarius : Rdus abbas de Oliva. 79.  *In Hibernia.* Vicarius : Rdus abbas Dublinensis. 80.  *In Belgio.* Vicarius : Rdus abbas de Camberone. Syndicus : Rdus abbas de Nizella. In fine est signatum : fr. Tiraquellus abbas S. Georgii Metensis ; fr. Ioannes abbas Nizellensis, notarii Capituli generalis. 